*Anexa nr. 4.3. la Hotărârea Adunării generale nr. 10 din 10 iulie 2023*

**STATUTUL FILIALEI JUDEȚENE ..............**

**A ASOCIAȚIEI COMUNELOR DIN ROMÂNIA**

**CAPITOLUL I**

**Dispoziții generale**

**Art. 1. – (1)** Filiala Județeană ................. a Asociației Comunelor din România, denumită în continuare ***Filiala***, este constituită prin hotărârea Adunării generale a Asociației Comunelor din România, cu respectarea prevederilor legale.

**(2)** Prin ***Asociație***, în condițiile prezentului statut, se înțelege Asociația Comunelor din România, iar prin ***județ***, se înțelege județul ………………. .

**(3)** Filiala desfășoară activitate de utilitate publică în interesul general al colectivităților locale din județ, având, de drept și de fapt, elementele constitutive ale asociației de dezvoltare intercomunitară, fiind, prin efectul legii, de utilitate publică.

**(4)** Termenele prevăzute în prezentul statut se calculează potrivit regulilor stabilite la art. 2552 – 2555 din Legea nr. 287/2009 privind Codul civil, republicată, cu modificările și completările ulterioare, coroborate cu cele ale art. 181 – 184 din Legea nr. 134/2010 privind Codul de procedură civilă, republicată, cu modificările și completările ulterioare.

**Art. 2. –** Filiala funcționează, de drept și de fapt, ca structură teritorială a Asociației și are:

1. un număr de minimum doi membri;
2. organe de conducere proprii;
3. patrimoniu distinct de cel al Asociației.

**Art. 3. –** Filiala este o entitate cu personalitate juridică de drept privat, fără scop patrimonial, neguvernamentală și apolitică, putând încheia, în nume propriu, acte juridice, în condițiile stabilite de Asociație.

**Art. 4. –** Filiala poate încheia acte juridice de dispoziție, în numele și pe seama Asociației, numai pe baza deciziei prealabile a Consiliului director al Asociației.

**Art. 5. – (1)** Personalitatea juridică a Filialei se dobândește de la data înscrierii Filialei în Registrul asociațiilor și fundațiilor.

**(2)** În vederea înscrierii Filialei, reprezentantul Filialei, de regulă, președintele acesteia, depune la judecătoria în a cărei circumscripție urmează să-și aibă sediul Filiala, următoarele documente:

1. cererea de înscriere;
2. hotărârea de constituire a Filialei;
3. prezentul statut;
4. actele doveditoare ale sediului;
5. actele doveditoare ale patrimoniului inițial;
6. copii certificate pentru conformitate cu originalul ale actelor doveditoare ale identității membrilor asociați;
7. declarație pe propria răspundere a persoanei care, în temeiul alin. (1), formulează cererea de înscriere, care cuprinde datele de identificare ale beneficiarilor reali ai Asociației, în sensul reglementărilor din domeniul prevenirii și combaterii spălării banilor și finanțării terorismului. Datele de identificare ale beneficiarului real sunt: numele, prenumele, data nașterii, codul numeric personal, seria și numărul actului de identitate, cetățenia, domiciliul sau reședința, conform prevederilor *Legii nr. 129/2019 pentru prevenirea și combaterea spălării banilor și finanțării terorismului, precum și pentru modificarea și completarea unor acte normative, cu modificările și completările ulterioare*;
8. dovada disponibilității denumirii eliberată de Ministerul Justiției sau, după caz, refuzul motivat al eliberării acesteia.

**(3)** Prin excepție de la prevederile alin. (2), președintele Filialei, prin dispoziție, poate delega atribuția realizării demersurilor, în vederea înscrierii Filialei în Registrul asociațiilor și fundațiilor, unei alte persoane.

**(4)** Actul doveditor al sediului este, de regulă, hotărârea consiliului local/județean prin care se aprobă darea în folosință gratuită a clădirii proprietate publică sau privată sau a unei părți din aceasta pentru desfășurarea activității Filialei. Actul doveditor al sediului se poate face și cu contractul de vânzare-cumpărare, în cazul achiziționării unei clădiri, precum și cu orice altă convenție privind închirierea, concesiunea, darea în folosință, inclusiv comodatul, unei clădiri sau a unei părți din aceasta.

**(5)** Filiala are însemne proprii prin care se individualizează între celelalte filiale din cadrul Asociației și de Asociație, respectiv: antet și sigiliu.

**(6)** Antetul Filialei cuprinde elementele grafice de bază din antetul Asociației, având particularizată denumirea „**Filiala Județeană ... a Asociației Comunelor din România**”, adresa sediului acesteia și celelalte elemente de identificare cerute de prevederile legale și/sau statutare.

**(7)** Drapelul și imnul Filialei sunt identice cu cele ale Asociației.

**(8)** În cazul în care Consiliul director decide schimbarea sediului, actul doveditor al acestuia este oricare dintre actele prevăzute la alin. (4).

**Art. 6. – (1)** Sediul Filialei este, de regulă, în comuna unde este primar președintele acesteia.

 **(2)** Filiala are sediul social în comuna …………………….., str. ………………………., nr. …., codul poștal …………………, județul ………………... .

**(3)** Consiliul director al Filialei poate decide ca sediul acesteia să fie în altă unitate administrativ-teritorială din județ decât cea în care-și exercită mandatul de primar președintele Filialei.

**(4)** Adresa sediului Filialei se aduce la cunoștința președintelui Asociației, în termen de cel mult cinci zile lucrătoare de la data stabilirii acestuia, prin grija președintelui Filialei.

**(5)** Sediul, potrivit prezentului statut, reprezintă sediul social și, respectiv, domiciliul fiscal.

**Art. 7. –** Filiala funcționează pe termen nedeterminat.

**Art. 8. – (1)** Adresa paginii de internet a Filialei Județene ... a ACoR este www.............. În structura aceste paginii de internet se cuprinde *Monitorul oficial al Filialei Județene ... a ACoR*, ca etichetă distinctă, în prima pagină a meniului, în prima linie, în partea dreaptă, obligatoriu cu accesare, în condiții de reciprocitate, din/în Monitorul oficial al Asociației Comunelor din România.

**(2)** Prin decizie a Consiliului director al ACoR se stabilește arhitectura paginii de internet a Filialei județene și a Monitorului Oficial al Filialei Județene ... a ACoR.

**(3)** Publicarea documentelor Filialei în Monitorul oficial al Filialei Județene ... a ACoR este obligatorie, cu excepția documentelor cu caracter individual și a documentelor pentru care nu este prevăzută obligativitatea publicării și produc efecte de la data publicării lor sau de la o altă dată înscrisă în cuprinsul documentelor.

**CAPITOLUL II**

**Scopul și obiectivele Filialei**

**Art. 9. – (1)** Filiala se constituie numai din comunele membre ale Asociației din județ. Calitatea de membru al Filialei se dobândește prin aderarea comunei respective la Asociație, fără nicio altă procedură.

**(2)** Reprezentarea comunelor constituente ale Filialei în organele și formele de lucru instituite prin prezentul statut, în relațiile cu persoanele fizice sau juridice din țară și din străinătate, se asigură de către primar sau de către împuternicitul său.

**Art. 10. –** Filiala, ca entitate situată la nivelul administrativ cel mai apropiat de cetățean, potrivit principiului subsidiarității, exercită competențele Asociației în interesul general al colectivităților locale din județ.

**Art. 11. – (1)** Filiala, ca structură teritorială a Asociației, îndeplinește următoarele obiective principale:

1. asigură respectarea prevederilor Statutului Asociației/Filialei, militând pentru realizarea scopului și a obiectivelor Asociației/Filialei;
2. asigură organizarea executării și execută în concret actele administrative ale Asociației, respectiv: hotărârile, recomandările, manifestele, protestele și/sau rezoluțiile Adunării generale, deciziile și/sau recomandările Consiliului director, instrucțiunile și/sau recomandările Comitetului operativ, precum și dispozițiile și/sau recomandările președintelui;
3. poate propune Consiliului director al Asociației adoptarea unor măsuri specifice nevoilor sale, cu respectarea prevederilor Statutului Asociației;
4. armonizează interesele comunelor membre în vederea dezvoltării economico-sociale echilibrate a acestora;
5. promovează forme de colaborare și întrajutorare reciprocă a comunelor membre în oricare dintre domeniile: administrativ, economic, financiar, social, cultural și instituțional;
6. organizează pe principii de eficiență, eficacitate și economicitate, în baza unui acord de cooperare cu comunele/alte unități administrativ-teritoriale care nu sunt comune, din județul respectiv sau din cele învecinate, activități stabilite prin lege ca atribuții ale autorităților administrației publice locale în diverse domenii, cum ar fi: auditul public intern, urbanismul, amenajarea teritoriului și autorizarea executării lucrărilor de construcții, serviciilor publice comunitare locale de evidență a persoanei, controlul privind comercializarea produselor și serviciilor de piață, poliția locală, fără a se limita la acestea;
7. creează și întreține un sistem informațional integrat, precum și organizează corpuri de specialiști capabili să analizeze și să ofere soluții pentru rezolvarea problemelor comunelor;
8. participă împreună cu alte structuri asociative la realizarea de sarcini de interes comun, specifice comunelor;
9. realizează acțiuni, lucrări, servicii sau proiecte de interes pentru comunele din județul respectiv sau pentru o parte dintre acestea;
10. inițiază organizarea și susține funcționarea corpurilor profesionale ale Asociației la nivelul județului;
11. organizează competiții, la nivel județean, sub titulatura de Comuniada, pe specialități/discipline, pentru elevii din comunele membre ale Filialei, cu respectarea prevederilor art. 6 alin. (1) lit. s) și alin. (5) din Statutul Asociației Comunelor din România, cu modificarile și completările ulterioare;
12. organizează competiții, bienale, la nivel județean, sub titulatura de „Comuna comunelor din județul ...”, din comunele membre ale Filialei, cu respectarea prevederilor art. 6 alin. (1) lit. t) și alin. (6) din Statutul Asociației Comunelor din România, cu modificarile și completările ulterioare.

**(2)** Prin hotărâre a Adunării generale a ACoR se stabilesc standardele comune ce trebuie îndeplinite de Filială, dacă realizează activitățile prevăzute la alin. (1) lit. f), precum și nivelurile minime de remunerare a personalului angajat pentru îndeplinirea respectivelor activități.

**(3)** Prin activitățile înființate/organizate la nivelul Filialei, ca structură cu personalitate juridică, fiind instituție de utilitate publică, se realizează atribuții stabilite prin lege autorităților administrației publice locale, care sunt eminamente de natură administrativă, în vederea organizării legii și/sau executării în concret a legii, fără a avea elementele constitutive ale activității economice. Opțiunea pentru organizarea și exercitarea unor activități în scopul realizării unor atribuții stabilite prin lege autorităților administrației publice locale, prin acorduri de cooperare, revine în exclusivitate autorităților administrației publice locale, precum și structurilor asociative, interesate, pe principiul autonomiei locale.

**CAPITOLUL III**

**Formele și mijloacele de realizare a obiectivelor Filialei**

**Art. 12. – (1)** Pentru realizarea obiectivelor, Filiala folosește următoarele forme și mijloace:

1. inițierea și susținerea de activități pentru promovarea intereselor comunelor membre ale Asociației din județ, în relațiile cu oricare entitate publică sau privată;
2. încheierea de acorduri, în orice domeniu, cu entități publice sau private;
3. asigură încheierea acordului de cooperare cu comunele/alte unități administrativ-teritoriale, care nu sunt comune, din județul respectiv sau din cele învecinate, pentru activități stabilite prin lege ca atribuții ale autorităților administrației publice locale în diverse domenii, cum ar fi: auditul public intern, urbanismul, amenajarea teritoriului și autorizarea executării lucrărilor de construcții, serviciilor publice comunitare locale de evidență a persoanei, controlul privind comercializarea produselor și serviciilor de piață, poliția locală, fără a se limita la acestea;
4. organizarea de întruniri, seminarii, conferințe, dezbateri, mese rotunde, sesiuni de comunicări, ateliere de lucru, precum și orice alte forme care nu contravin ordinii de drept; în cadrul acestora se pot prezenta, după caz, declarații, comunicate sau memorii;
5. organizarea de sesiuni de comunicări pentru prezentarea unor lucrări cu caracter științific;
6. organizarea de schimburi de vizite, schimburi de experiență și de stagii de instruire și formare, în țară și/sau în străinătate;
7. adoptarea de hotărâri, decizii sau instrucțiuni ori emiterea de dispoziții, după caz, precum și adoptarea/emiterea de recomandări;
8. adoptarea de manifeste, proteste, rezoluții de către Adunarea generală a Filialei în cazul constatării și semnalării unor situații reglementate prin legi, ordonanțe de urgență ale Guvernului sau ordonanțe ale Guvernului, după caz, prin care se atribuie responsabilități autorităților administrației publice locale ori se stabilesc măsuri de natura încălcării Constituției României, republicată, a Cartei europene a autonomiei locale ori prin care se nasc conflicte între autorități ale administrației publice locale și operatori de servicii de utilități publice în ceea ce privește exercitarea competențelor stabilite, îndepărtându-se de atribuirea de competențe depline și exclusive;
9. adoptarea de manifeste, proteste sau rezoluții de către Consiliul director al Filialei în cazul constatării și semnalării unor situații reglementate prin hotărâri ale Guvernului sau prin acte normative ale autorităților administrative autonome, precum și ordine, instrucțiuni și alte acte normative emise de conducătorii organelor administrației publice centrale de specialitate, după caz, prin care se atribuie responsabilități autorităților administrației publice locale de natura încălcării Constituției României, republicată, a Cartei europene a autonomiei locale ori prin care se nasc conflicte între autorități ale administrației publice locale și operatori de servicii de utilități publice în ceea ce privește exercitarea competențelor stabilite, îndepărtându-se de atribuirea de competențe depline și exclusive;
10. manifestele, protestele sau rezoluțiile se utilizează și în cazul în care Filiala este persoană vătămată prin acte administrative, în accepțiunea art. 2 din Legea contenciosului administrativ nr. 554/2004, cu modificările și completările ulterioare;
11. manifestele, protestele și rezoluțiile se publică pe pagina de internet a Filialei și în Monitorul oficial al Filialei Județene ... a ACoR;
12. promovarea și întărirea activității de lobby, de parteneriat și de voluntariat, la toate nivelurile și spre toate mediile, respectiv: administrativ, social, economic, politic etc.;
13. editarea de manuale, de pliante de prezentare, precum și de publicații proprii sau în cooperare/colaborare cu alte entități din țară ori din străinătate;
14. publicarea și actualizarea paginii proprii de internet și a Monitorului oficial al Filialei Județene ... a ACoR;
15. acordarea de decorații, medalii, titluri și premii; unele premii pot fi în bani sau în echivalent, constând în bunuri, excursii sau participări la cursuri, seminarii, simpozioane ori conferințe naționale sau internaționale, după caz;
16. acordarea de distincții și/sau premii, după caz, pentru elevii/dascălii care se evidențiază la competiția prevăzută la art. 11 alin. (1) lit. k); unele premii pot fi în bani sau în echivalent, constând în bunuri, excursii sau participări la cursuri, seminarii, simpozioane ori conferințe naționale sau internaționale, după caz;
17. acordarea de distincții și/sau premii, după caz, pentru comunele care participă/se evidențiază în cadrul competițiior la nivel județean, sub titulatura de „Comuna comunelor din județul ...”; unele premii pot fi în bani sau în echivalent, constând în bunuri, excursii sau participări la competiții naționale sau internaționale, după caz, pentru personalul din comunele respective;
18. oricare alte forme și mijloace stabilite de Adunarea generală a Asociației/Filialei, de Consiliul director al Asociației/Filialei sau de Comitetul operativ al Asociației.

**(2)** Activitatea de voluntariat la nivelul Filialei se stabilește prin decizie a Consiliului director al ACoR. Contractele de voluntariat se publică pe pagina de internet a Filialei, precum și în Monitorul oficial al Filialei Județene ... a ACoR.

**CAPITOLUL IV**

**Modul de dobândire/pierdere a calității de membru și de membru pentru cooperare;**

**drepturile și obligațiile membrilor și ale membrilor pentru cooperare**

**Art. 13. – (1)** Poate avea calitatea de membru al Filialei comuna care îndeplinește cumulativ următoarele condiții:

1. este membră a Asociației;
2. face parte din județ;
3. respectă obligațiile membrilor Asociației.

**(2)** De asemenea, poate avea calitatea de *membru pentru cooperare* orice altă unitate administrativ-teritorială care nu este comună, care solicită exercitarea unor atribuții prin cooperare la nivelul filialei județene și care respectă obligațiile prevăzute la art. 15 din Statutul Asociației Comunelor din România, cu modificările și completările ulterioare. Calitatea de *membru pentru cooperare* vizează organizarea și exercitarea activităților prevăzute la art. 11 alin. (1) lit. f).

**Art. 14. – (1)** Aderarea la ACoR se face prin hotărârea adoptată în acest sens de consiliul local interesat. Această hotărâre se comunică în termen de 30 de zile calendaristice de la data adoptării, pe adresa de poștă electronică contact@acor.ro, prin grija secretarului general al unității administrativ-teritoriale.

**(2)** Necomunicarea hotărârii conform prevederilor alin. (1) determină imposibilitatea exercitării drepturilor ce decurg din calitatea de membru prevăzute la art. 16 și art. 17.

**(3)** Hotărârea prevăzută la alin. (1) are elementele constitutive ale acordului de aderare.

**(4)** Prin excepție de la prevederile alin. (1), plata cotizației, în absența hotărârii prevăzute la alin. (1), este asimilată aderării comunei respective la ACoR, de la data efectuării plății. În acest caz, în termen de 10 zile lucrătoare, prin grija președintelui executiv al ACoR, se trimite o notificare primarului comunei respective pentru a iniția proiectul hotărârii consiliului local privind aderarea comunei la ACoR.

**(5)** În termen de 30 de zile calendaristice de la data primirii documentelor prevăzute la alin. (1), președintele Asociației emite certificatul de membru al ACoR sau de membru pentru cooperare, pe care-l înaintează la sediul comunei respective sau la sediul unităților administrativ-teritoriale, prevăzute la art. 12 alin. (2). Certificatul se aduce la cunoștință publică prin expunerea sa în primăria comunei respective sau la sediile unităților administrativ-teritoriale, prevăzute la art. 13 alin. (2), pe pagina de internet a acestora, precum și în Monitorul oficial al Filialei Județene ... a ACoR.

**(6)** Comuna care adoptă hotărârea consiliului local de aderare la Asociație și îndeplinește condițiile prevederilor art. 13 alin. (1), devine membru a Filialei, fără realizarea altei proceduri. Orice altă unitate administrativ-teritorială care nu este comună și care adoptă hotărârea consiliului local de aderare la Asociație în vederea exercitării unor atribuții prin cooperare și îndeplinește condițiile prevederilor art. 13 alin. (2), devine membru pentru cooperare a Filialei, fără realizarea altei proceduri.

**(7)** În situația în care în baza de date a ACoR o comună figurează ca membru sau o unitate administrativ-teritorială dintre cele prevăzute la art. 13 alin. (2) figurează ca membru pentru cooperare, dar nu există hotărârea consiliului local privind aderarea unității administrativ-teritoriale la Asociație, președintele executiv al ACoR notifică filiala județeană și unitatea administrativ-teritorială respectivă pentru transmiterea hotărârii adoptate în acest sens.

**(8)** În cazurile în care se înregistrează cotizații restante, prin grija președintelui executiv al ACoR, se notifică toate comunele respective, referitor la obligațiile financiare datorate către ACoR, precum și în ceea ce privește consecințele asupra decăderii din drepturile prevăzute de prezentul statut sau chiar asupra pierderii calității de membru al ACoR.

**(9)** În prima decadă a lunii ianuarie a fiecărui an, prin grija președintelui Filialei, se publică pe pagina de internet a Filialei lista comunelor din județ care înregistrează restanțe la plata obligațiilor financiare rezultate din calitatea de membru al Asociației, inclusiv cele rezultate din acordurile de cooperare de natura celor prevăzute la art. 11 alin. (1) lit. f).

**(10)** Prevederile alin. (7) și (8) se aplică, în condiții similare, prin grija președintelui filialei județene a ACoR, cuprinzând obligațiile financiare datorate de membrii Asociației din județul respectiv, inclusiv cele rezultate din acordurile de cooperare de natura celor prevăzute la art. 11 alin. (1) lit. f), publicitatea acestora făcându-se pe pagina de internet a fiecărei filiale județene și în Monitoarele oficiale ale filialelor județene ale ACoR.

**(11)** Nu poate fi semnatară a acordului de cooperare comuna care nu este membru sau unitatea administrativ-teritorială care nu este membru pentru cooperare a Asociației Comunelor din România și care nu are achitate, la termen, obligațiile financiare către aceasta. Sumele plătite fără respectarea acestor condiții nu intră sub incidența obligațiilor financiare care se suportă din bugetul local, potrivit legii.

**Art. 15. –** Calitatea de membru al Filialei se pierde în condițiile pierderii calității de membru al Asociației, prevederile din Statutul Asociației aplicându-se în mod corespunzător.

**Art. 16. –** Membrii Filialei, prin primari, au următoarele drepturi:

1. să participe, prin alegeri, la conducerea Filialei, în condițiile stabilite de prezentul statut sau de hotărârea Adunării generale;
2. să coopereze la nivelul Filialei pentru organizarea și exercitarea oricăror activități de natura celor prevăzute la art. 11 alin. (1) lit. f);
3. să participe la dezbateri și la întocmirea materialelor înscrise pe ordinea de zi;
4. să solicite și să primească sprijin pentru soluționarea problemelor deosebite cu care se confruntă;
5. să exprime opinii atât asupra problemelor aflate în dezbatere, cât și asupra hotărârilor, a deciziilor, a instrucțiunilor sau a recomandărilor, după caz;
6. să formuleze cereri și propuneri;
7. să propună inițierea, modificarea, completarea sau abrogarea unor acte normative ce vizează comunele;
8. să fie informați asupra documentelor adoptate de Adunarea generală, de Consiliul director sau emise de președintele Filialei;
9. să participe la formele și mijloacele de realizare a obiectivelor, precum și să beneficieze de acestea;
10. să solicite, motivat, includerea pe ordinea de zi și a altor probleme decât cele anunțate;
11. să acceseze, în condițiile stabilite de Consiliul director, baza de date a Asociației și a Filialei;
12. să beneficieze pentru rezultate meritorii în domeniul administrației publice locale de decorații, medalii, titluri și premii.

**Art. 17. –** Membrii pentru cooperare au următoarele drepturi:

a) să participe la Adunarea generală a Filialei, la secțiunea destinată cooperării privind activitățile prevăzute la art. 11 alin. (1) lit. f).

b) să coopereze la nivelul filialei județene a ACoR pentru organizarea și exercitarea activităților prevăzute la lit. a);

c) să solicite și să primească sprijin pentru soluționarea problemelor deosebite cu care se confruntă în activitățile prevăzute la lit. a);

d) să exprime opinii și să formuleze cereri și propuneri asupra organizării și exercitării în cooperare a activităților prevăzute la lit. a);

e) să propună inițierea, modificarea, completarea sau abrogarea unor acte normative ce vizează organizarea și exercitarea în cooperare a activităților prevăzute la lit. a);

f) să fie informați asupra documentelor adoptate de Adunarea generală și/sau de Consiliul director al filialei județene a ACoR sau emise de președintele filialei județene a ACoR referitoare la organizarea și exercitarea în cooperare a activităților prevăzute a lit. a).

**Art. 18. – (1)** Membrii Filialei, prin primari, au următoarele obligații:

1. să respecte prevederile prezentului Statut și ale Statutului Asociației, precum și pe cele ale hotărârilor Adunării generale, ale deciziilor Consiliului director, ale instrucțiunilor Comitetului operativ, precum și pe cele ale dispozițiilor președintelui;
2. să contribuie prin toate formele și mijloacele la realizarea obiectivelor Filialei;
3. să contribuie la susținerea materială a Filialei, în condițiile stabilite de Adunarea generală a Filialei;

d)să comunice la adresa de poștă electronică contact@acor.ro hotărârea de aderare la Asociație, precum și orice act administrativ ce vizează relația cu aceasta;

1. să achite cotizația anuală stabilită de Adunarea generală a Asociației pentru anul în curs, cel târziu până în ultima zi lucrătoare a lunii martie a fiecărui an, cu excepția celor prevăzuți la alin. (5). Se asimilează cotizației anuale și cota adițională la aceasta stabilită prin hotărâre a Adunării generale a Filialei.
2. să consulte cel puțin o dată pe săptămână pagina de internet a Filialei pentru a lua cunoștință de actele administrative ale Filialei, precum și de documentele ce servesc interesului membrilor Filialei.

**(2)** Dacă o comună datorează cotizația anuală, parțial sau integral, pe unul sau pe mai mulți ani, iar suma plătită nu este suficientă pentru a stinge toate restanțele, stingerea se efectuează, din oficiu, în ordinea vechimii, până la stingerea integrală a acestora.

**(3)** Sumele plătite ce depășesc pe cele necesare stingerii integrale a restanțelor, potrivit ordinii prevăzute la alin. (2), se consideră plată în contul cotizației pe anul curent până la nivelul acesteia, potrivit prevederilor hotărârii Adunării generale a Asociației;

**(4)** Data plății este cea a extrasului de cont emis de unitatea de trezorerie și contabilitate publică la care are deschis contul comuna respectivă.

**(5)** În cazul membrilor și membrilor pentru cooperare care aderă la Asociație după data de 1 martie, termenul de plată a cotizației pentru anul respectiv este de 30 de zile calendaristice de la data adoptării hotărârii consiliului local.

**(6)** Filiala poate stabili, prin hotărâre a Adunării generale a acesteia, cote adiționale la cotizația anuală stabilită prin hotărârea Adunării generale a ACoR.

**(7)** Cota adițională stabilită de către o Filială, precum și modificările aduse cuantumului acesteia, produc efecte începând cu anul următor stabilirii acesteia sau aducerii modificărilor respective prin hotărârea Adunării generale a acesteia;

**(8)** Cota adițională este asimilată cotizației anuale pentru comunele respective și se face venit integral al Filialei.

**(9)** Cotizația datorată de membrii Filialei, potrivit prezentului Statut, este anuală, nu poate fi fracționată pentru perioade mai mici de un an calendaristic și se urmărește la plată în condițiile stabilite prin hotărârea Adunării generale a Asociației.

**(10)** În cazul în care membrul Filialei nu achită cotizația până la termenul prevăzut la alin. (1) lit. e) sau la alin. (5), după caz, se emite notificare de plată, cu termen de plată de 15 zile lucrătoare de la data emiterii, constituind titlu executoriu, fără îndeplinirea vreunei alte proceduri.

**(11)** Cotizațiile anuale datorate de membrii Asociației, inclusiv cotele adiționate stabilite prin hotărâri ale filialelor județene, se suportă integral din bugetele locale, potrivit legii, pe baza hotărârii consiliului local privind aderarea comunei respective la Asociație.

**(12)** Președintele Filialei răspunde, potrivit legii, pentru:

1. conducerea contabilității;
2. întocmirea situațiilor financiare și depunerea acestora;
3. întocmirea și depunerea oricăror alte documente ce revin ca obligații asociațiilor cu personalitate juridică.

**(13)** Reprezentanții comunelor membre ale ACoR care nu au achitată cotizația anuală, în condițiile prevăzute la alin. (1) lit. e) și alin. (2), până la onorarea integrală a obligației restante, decad din drepturile prevăzute la art. 16.

**(14)** În cazul în care data organizării unei activități statutare este până la 31 martie a anului curent, inclusiv, obligația restantă se raportează la data de 31 decembrie a anului precedent.

**(15)** În cazul în care data organizării unei activități statutare este după 31 martie a anului curent, obligația restantă se raportează la această dată.

**(16)** Prin excepție de la prevederile alin. (2) și alin. (5) – (7), în cazul unui membru nou care a aderat la ACoR, acesta poate participa, cu drept de vot, la activitățile statutare numai dacă are achitată integral cotizația pe anul respectiv până cel mai târziu cu două zile lucrătoare înainte de data organizării activității respective.

**(17)** Membrii pentru cooperare au obligația de a respecta, în integralitate, prevederile prezentului articol.

**(18)** Cotizația anuală, cotizația adițională, ca obligații financiare rezultate din acordurile de aderare la ACoR, precum și obligațiile financiare rezultate din acordurile de cooperare, se stabilesc, se urmăresc și se achită, potrivit prevederilor prezentului statut, hotărârilor Adunării generale a ACoR sau ale Filialei, după caz, neachitarea lor la termenele aprobate constituind plăți restante, cu obligația înregistrării acestora în situațiile financiare asupra execuției bugetare trimestriale și anuale aferente bugetelor locale respective. Neachitarea obligațiilor financiare rezultate din acordurile de aderare la ACoR atrage imposibilitatea exercitării activităților prevăzute la art. 11 alin. (1) lit. f).

**(19)** La elaborarea bugetelor locale, autoritățile executive și autoritățile deliberative au obligația să prevadă distinct credite bugetare destinate stingerii plăților restante la finele anului anterior celui pentru care se întocmește bugetul local. Ordonatorii principali de credite au obligația ca în execuția bugetelor locale să asigure achitarea plăților restante prevăzute la alin. (18), precum și a plăților restante rezultate în cursul anului curent. Ordonatorii de credite pot face noi angajamente legale, în limita prevederilor bugetare aprobate, numai după stingerea plăților restante înregistrate la finele anului anterior, respectiv a arieratelor din execuția anului curent, cu excepția celor provenite din neacordarea sumelor cuvenite conform contractelor de finanțare a proiectelor derulate prin programe naționale.

**CAPITOLUL V**

**Atribuțiile organelor Filialei**

**Art. 19. – (1)** Organele de conducere și de control ale Filialei sunt:

1. Adunarea generală;
2. Consiliul director;
3. Cenzorul.

**(2)** Controlul financiar intern al Filialei este asigurat de un cenzor. Acesta trebuie să fie contabil autorizat sau expert contabil, în condițiile legii.

**(3)** Activitatea de audit financiar al Filialei este efectuată de un auditor financiar, selectat conform prevederilor legale.

**(4)** Filiala se organizează, funcționează și își desfășoară alegerile organelor de conducere în conformitate cu prevederile **Capitolului VI – Organizarea și funcționarea filialelor județene ale ACoR** din Statutului Asociației, cu modificările și completările ulterioare.

**Art. 20. – (1)** Perioada de desfășurare a alegerilor organelor de conducere ale Filialei se stabilește prin dispoziție a președintelui Asociației.

**(2)** Organele de conducere își exercită drepturile și își îndeplinesc atribuțiile ce le revin, pe întreaga durată a mandatului pentru care au fost alese.

**Art. 21. – (1)** Adunarea generală este organul de conducere alcătuit din totalitatea membrilor din județ, competența acestuia cuprinzând:

1. stabilirea strategiei și a obiectivelor Filialei pe baza celor adoptate la nivelul Asociației;
2. aprobarea bugetului de venituri și cheltuieli până cel târziu în ultima zi lucrătoare a lunii noiembrie a anului curent pentru anul următor;
3. aprobarea bilanțului contabil, în prima sesiune a Adunării generale a Filialei a anului curent pentru anul precedent, dar nu mai târziu de 120 de zile de la încheierea exercițiului financiar;
4. alegerea și revocarea membrilor Consiliului director, precum și efectuarea analizei activității acestora;
5. alegerea și revocarea cenzorului;

f) analizarea raportului cenzorului, precum și a raportului de audit financiar;

1. stabilirea procedurii de vot pentru anumite situații care nu sunt prevăzute ca atare în prezentul statut ori nu sunt reglementate la nivelul Asociației;
2. aprobarea acordurilor de colaborare, cooperare cu organizații din județ sau din afara acestuia;
3. poate propune Consiliului director al Asociației, realizarea unor acorduri de colaborare sau cooperare cu organizații din țară sau străinătate; colaborarea sau cooperarea operează de drept și de fapt numai după adoptarea deciziei de către Consiliul director al Asociației și numai în limitele și condițiile stabilite prin această decizie;
4. modificarea și completarea statutului Filialei;
5. orice alte atribuții stabilite prin statutul Asociației, precum și de Adunarea generală, de Consiliul director sau de președintele Asociației.

**(2)** Atribuția prevăzută la alin. (1) lit. d) și e) se realizează, în mod obligatoriu, la fiecare patru ani, în termen de cel mult 60 de zile calendaristice de la data desfășurării alegerilor pentru autoritățile administrației publice locale.

**Art. 22. – (1)** Regulile privind organizarea și funcționarea Adunării generale sunt următoarele:

1. Adunarea generală se întrunește în sesiune ordinară, anual, în perioada stabilită prin decizie de către Consiliul director al Filialei. Convocarea se asigură de către președintele Filialei, în condițiile stabilite prin decizie;
2. Adunarea generală se întrunește în sesiune extraordinară, ori de câte ori este necesar, la convocarea Consiliului director al Filialei sau la inițiativa a cel puțin unei treimi din numărul membrilor Filialei, inițiativă prezentată în scris Consiliului director al Filialei;
3. convocarea Adunării generale se face cu cel puțin cinci zile calendaristice înaintea sesiunilor. În caz de maximă urgență, convocarea Adunării generale, în sesiune extraordinară, se poate face cu cel puțin trei zile calendaristice înainte;
4. convocarea se face în scris și precizează ordinea de zi, data, ora și locul desfășurării sesiunii prin grija președintelui Filialei sau a împuternicitului acestuia;

e) proiectele hotărârilor, recomandărilor, manifestelor, protestelor sau rezoluțiilor Adunării generale, precum și celelalte documente supuse analizei membrilor Adunării generale prezenți, se transmit pe adresa de poștă electronică a acestora, cu trei zile calendaristice înainte;

1. sesiunea este statutar constituită dacă participă la aceasta cel puțin jumătate din numărul primarilor comunelor membre din județul respectiv;
2. sesiunile sunt conduse de un prezidiu format din cinci membri cu următoarea componentă: președintele – președinte al prezidiului, prim-vicepreședintele, un vicepreședinte, secretarul general și un secretar; vicepreședintele și secretarii îndeplinesc, prin rotație, calitatea de membru al prezidiului; în caz de imposibilitate a președintelui și/sau a prim-vicepreședintelui, atribuțiile acestora sunt preluate de vicepreședinte sau secretari;
3. Adunarea generală adoptă hotărâri, recomandări, manifeste, proteste sau rezoluții, după caz, cu votul majorității reprezentanților comunelor prezenți la sesiunea respectivă; în cazul unui vot paritar, votul președintelui Filialei este decisiv, iar în lipsa președintelui, această prerogativă o are prim-vicepreședintele, iar dacă acesta lipsește, votul decisiv revine vicepreședintelui, după caz.

**(2)** Prin excepție de la prevederile alin. (1) lit. b), convocarea în sesiune extraordinară a Adunării generale, pentru constituirea organelor de conducere, în urma alegerilor generale, se face numai de către președintele Asociației.

**Art. 23. – (1)** Reprezentantul legal al comunei sau împuternicitul acestuia, după caz, care este interesat personal sau prin soțul său, ascendenții sau descendenții săi, rudele în linie colaterală sau afinii săi, până la gradul al patrulea inclusiv, într-o anumită problemă supusă hotărârii adunării generale, nu poate lua parte la deliberare și nici la vot.

**(2)** Reprezentantul legal al comunei sau împuternicitul acestuia, după caz, care încalcă dispozițiile alin. (1) este răspunzător de daunele cauzate Filialei dacă fără votul său nu s-ar fi putut obține majoritatea cerută.

**Art. 24. – (1)** Hotărârile adoptate de Adunarea generală, în limitele legii, ale prezentului statut și ale Statutului Asociației sunt obligatorii chiar și pentru comunele membre ale ACoR care nu au fost reprezentate la Adunarea generală sau ai căror reprezentanți au votat împotrivă ori s-au abținut.

**(2)** Hotărârile Adunării generale, contrare legii sau dispozițiilor cuprinse în prezentul statut ori în Statutul Asociației, pot fi atacate în justiție de către oricare dintre comunele membre ale Filialei care nu au fost reprezentate în Adunarea generală sau ai căror reprezentanți legali/împuterniciți ai acestora au votat împotrivă și au cerut să se insereze opțiunea lor în procesul-verbal de ședință, în termen de 15 zile de la data când au luat cunoștință despre hotărâre sau de la data când a avut loc ședința, după caz.

**Art. 25. – (1)** Hotărârile Adunării generale se semnează de către președintele Filialei, iar în lipsa acestuia, de către cel care a avut calitatea de președinte al prezidiului, în condițiile art. 22 alin. (1) lit. g).

**(2)** Mandatul președintelui Filialei este de patru ani.

**Art. 26. – (1)** Alegerea membrilor Consiliului director al Filialei se realizează, în mod obligatoriu, la fiecare patru ani, în termen de cel mult un an de la data desfășurării alegerilor pentru autoritățile administrației publice locale.

**(2)** Mandatul membrilor Consiliului director al Filialei este de patru ani și operează aceleași reguli ca în cazul Consiliului director al ACoR.

**(3)** Structura pe funcții a Consiliului director al Filialei, precum și numărul membrilor acestuia se stabilesc prin hotărâre a Adunării generale a Filialei, ținându-se seama de numărul comunelor membre și de adaptarea structurii funcționale la nevoile reale ale Filialei.

**(4)** Funcțiile din cadrul Consiliului director pot fi următoarele:

1. președinte;
2. prim-vicepreședinte;
3. vicepreședinte;
4. secretar general;
5. membru.

**(5)** Funcția de președinte executiv, în situația în care aceasta este hotărâtă la nivelul Adunării generale, poate fi exercitată de către o persoană încadrată cu contract individual de muncă, pe durată nedeterminată, care face parte din aparatul tehnic. Alte condiții specifice pentru ocuparea postului de președinte executiv se pot stabili prin decizie a Consiliului director.

**(6)** În situația în care se optează pentru încadrarea președintelui executiv cu contract individual de muncă, acesta nu face parte din Consiliul director.

**(7)** Funcțiile prevăzute la alin. (4) se îndeplinesc numai de către primari ai comunelor membre, cu excepția situației prevăzute la alin. (5).

**(8)** Convocarea Adunării generale a Filialei, în sesiune extraordinară pentru alegerea Consiliului director și a cenzorului, se face în conformitate cu regulile stabilite la art. 31 din Statutul Asociației.

**Art. 27. –** Principiile de bază privind constituirea Consiliului director al Filialei sunt următoarele:

1. voluntariatul și asumarea responsabilității în ceea ce privește participarea la actul de conducere, potrivit principiului: „*vreau să fiu, știu ce trebuie și pot să fac*”;
2. accesul neîngrădit și garantarea accesului primarilor cu reprezentare singulară sau minoritară la nivelul județului, în situația în care aceștia optează pentru a fi membru în acest organ de conducere colegial, potrivit principiului prevăzut la lit. a);
3. o reprezentare echitabilă a femeilor și a bărbaților;
4. o reprezentare geografică echilibrată a comunelor membre ale Filialei;
5. o reprezentare echitabilă a diverselor curente politice existente la nivelul primarilor comunelor membre ale Filialei, distribuirea numărului de locuri în Consiliul director urmând a se realiza proporțional în funcție de rezultatele, de la nivelul județului, la alegerile pentru autoritățile locale;
6. înaintarea președintelui Asociației a hotărârilor/deciziilor privind alegerea organelor de conducere și a proceselor-verbale, în termen de cinci zile calendaristice de la data alegerilor, sub sancțiunea nulității absolute a hotărârilor/deciziilor respective.

**Art. 28. –** La lucrările sesiunii Adunării generale a Filialei, în care se organizează alegerea Consiliului director al Filialei pot participa:

1. primarii comunelor membre ale Filialei sau împuterniciții acestora pe bază de mandat scris al primarilor care nu pot participa la lucrări;
2. președintele și/sau secretarul general ai/al Asociației;
3. membrii titulari/supleanți ai Consiliului director al Asociației de la nivelul altor județe, anume împuterniciți de președintele Asociației;
4. persoanele care asigură efectuarea lucrărilor de secretariat, anume desemnate de președintele Filialei; dispoziția prin care se nominalizează aceste persoane se aduce la cunoștința Adunării generale, la începutul sesiunii respective;
5. persoane cu atribuții executive din structura funcțională a Asociației.

**Art. 29. – (1)** La adoptarea oricărei hotărâri/decizii, dintre persoanele prevăzute la art. 28 lit. a), au drept de vot numai reprezentanții comunelor care au achitată cotizația anuală potrivit prevederilor Statutului Asociației, precum și ale prezentului statut, coroborate cu cele ale Hotărârii Adunării generale nr. 5/2022 privind stabilirea cotizației anuale datorate de membrii Asociației Comunelor din România, cu modificările și completările ulterioare.

**(2)** Reprezentanții comunelor membre ale Filialei, alții decât cei prevăzuți la alin. (1), nu au drept de vot, ci doar să asiste, pe locuri distincte de zona în care sunt situați primarii/împuterniciții acestora cu drept de vot.

**(3)** Numărul persoanelor care corespund cerințelor prevăzute la alin. (1) este adus la cunoștința Adunării generale imediat după deschiderea lucrărilor prin grija persoanei care conduce lucrările sesiunii respective. Pe baza acestui număr se constată dacă Adunarea generală este statutar constituită.

**Art. 30. – (1)** Consiliul director are următoarele atribuții principale:

1. alege dintre membrii săi, de regulă, pe o durată de patru ani, persoanele care ocupă funcțiile prevăzute la art. 26, cu respectarea dispozițiilor art. 27 – 29;
2. prezintă Adunării generale materialele prevăzute la alin. (2);
3. încheie, în nume propriu, acte juridice, în condițiile stabilite de Asociație prin Statutul Filialei;
4. poate încheia acte juridice de dispoziție, în numele și pe seama Asociației, numai pe baza deciziei prealabile a Consiliului director al Asociației;
5. aprobă organigrama Filialei pe baza politicii de personal a Asociației;
6. convoacă Adunările generale ale Filialei, cu excepția celei prevăzute la art. 26 alin. (8), propune ordinea de zi și asigură condițiile necesare bunei desfășurări a lucrărilor acestora;
7. asigură efectuarea lucrărilor de secretariat, de către secretar ajutat de încă un reprezentant al unei comune membre a Filialei, desemnat de președinte sau de înlocuitorul acestuia;
8. organizează activități de natura celor menționate la art. 6 lit. a), c), f) și g) din Statutul Asociației, stabilite la nivelul Filialei;
9. adoptă declarații și face recomandări în problemele ce intră în competența sa;
10. emite acorduri și avize la cererea prefectului, consiliului județean ori a președintelui acestuia, precum și la cererea serviciilor publice deconcentrate;
11. colaborează și cooperează cu reprezentanții celorlalte structuri asociative ale colectivităților locale constituite pe plan național, din județul respectiv;
12. colaborează cu prefectul, cu consiliul județean ori cu președintele acestuia, precum și cu serviciile publice deconcentrate, după caz;
13. organizează consultări directe sau indirecte în vederea colectării de date statistice privind anumite probleme de interes general pentru comunele membre;
14. elaborează informări și propuneri către consiliul județean, serviciile publice deconcentrate sau prefectul județului, cu privire la problemele care sunt sesizate Filialei;
15. informează Adunarea generală asupra principalelor probleme ce apar în activitatea economico-socială a comunelor;
16. asigură realizarea drepturilor și ale obligațiilor Filialei rezultate din documentele de colaborare sau cooperare încheiate în baza prezentului Statut;
17. poate împuternici una sau mai multe persoane din aparatul tehnic, precum și persoane care nu au calitatea de reprezentant al unei comune membre a Filialei ori sunt străine de aceasta, pentru a exercita atribuțiile prevăzute la lit. c), d) și m);
18. îndeplinește orice alte atribuții prevăzute în Statutul Asociației, în prezentul statut ori stabilite de Adunarea generală a Filialei.

**(2)** Anual, în sesiunea ordinară a Adunării generale a Filialei, se prezintă:

1. raportul de activitate pe perioada anterioară;
2. executarea bugetului de venituri și cheltuieli;
3. bilanțul contabil;
4. proiectul bugetului de venituri și cheltuieli;
5. proiectul programelor filialei.

**(3)** Hotărârile prevăzute la alin. (2) se publică pe pagina de internet a Filialei și în Monitorul oficial al Filialei și se transmit președintelui executiv și directorului executiv ai Asociației, în termen de 15 zile calendaristice de la adoptare.

**Art. 31. – (1)** Regulile generale privind organizarea și funcționarea Consiliului director sunt următoarele:

1. Consiliul director se întrunește în ședință ordinară, semestrial, și în ședință extraordinară, ori de câte ori este necesar, la convocarea președintelui sau la inițiativa celorlalți membrii ai Consiliului director, inițiativă fundamentată, prezentată în scris președintelui Filialei;

b) ședințele ordinare și cele extraordinare ale Consiliului director se pot desfășura prin participarea fizică a membrilor, prin intermediul mijloacelor electronice, precum și în sistem hibrid, potrivit modalității prevăzute în convocare;

1. convocarea Consiliului director se face cu cel puțin cinci zile calendaristice înaintea ședințelor. În

caz de maximă urgență, convocarea consiliului director, în ședință extraordinară, se poate face cu cel puțin două zile calendaristice înainte;

1. convocarea se face în scris și precizează ordinea de zi, data, ora, locul și modalitatea de desfășurare a ședinței Consiliului director, comunicarea către membrii Consiliului director asigurându-se de către președinte;
2. modalitățile de desfășurare a ședințelor Consiliului director, precum și situațiile în care acestea se desfășoară prin intermediul mijloacelor electronice se stabilesc prin Regulamentul intern al Consiliului director;
3. proiectele de decizii ale Consiliului director, precum și celelalte documente supuse analizei membrilor Consiliului director, vor fi transmise pe adresa de poștă electronică a acestora, cu trei zile calendaristice înainte;
4. ședințele Consiliului director sunt statutar constituite dacă este prezentă o treime din membrii săi;
5. prezența membrilor Consiliului director la ședință este obligatorie; în cazul în care un membru titular nu poate participa, el va fi reprezentat de membrul supleant desemnat în condițiile art. 28 lit. a);

 h) absența nemotivată a membrului titular, respectiv a membrului supleant, se sancționează în condițiile Regulamentului intern al Consiliului director;

 i) ședințele sunt conduse de președinte, iar în lipsa acestuia de prim-vicepreședinte sau vicepreședinte, după caz;

1. Consiliul director adoptă decizii sau recomandări, după caz, cu votul majorității membrilor prezenți. În cazul unui vot paritar se aplică în mod corespunzător dispozițiile art. 22 alin. (1) lit. h), ultima teză.

**(3)** Membrul Consiliului director, oricare dintre cei prevăzuți la art. 26 alin. (2), care absentează de trei ori consecutiv, fără motive temeinice, este considerat demisionat de drept.

**Art. 32. –** Deciziile adoptate de Consiliul director, în limitele legii, ale Statutului Asociației și ale prezentului statut sunt obligatorii pentru toate comunele membre ale Filialei.

**Art. 33. –** Deciziile Consiliului director se semnează de către președinte. În lipsa acestuia, deciziile se semnează de cel ce a condus lucrările ședinței, în condițiile art. 31 alin. (1) lit. i).

**Art. 34. – (1)** Lucrările Adunării generale, respectiv ale Consiliului director se consemnează în procese-verbale care se semnează de președinte sau, după caz, de cel care conduce sesiunea/ședința și se contrasemnează de către persoana/persoanele care a/au redactat acest proces-verbal.

 **(2)** Procesele-verbale prevăzute la alin. (1), precum și orice alte documente adoptate la nivelul Adunării generale, respectiv ale Consiliului director:

a) se publică pe pagina de internet a Filialei, precum și în Monitorul oficial al Filialei;

 b) se transmit în termen de cinci zile lucrătoare de la data desfășurării lucrărilor Adunării generale, respectiv ale Consiliului director, președintelui executiv și directorului executiv ai Asociației, în vederea depunerii lor la dosarul Filialei.

**(3)** Hotărârile, deciziile, dispozițiile, instrucțiunile, recomandările, precum și procesele-verbale se publică pe pagina de internet a Filialei, în Monitorul Oficial al filialei județene ... a ACoR și se mențin publicate pe durata a cel puțin trei ani.

**Art. 35. – (1)** Președintele Filialei stabilește relațiile dintre structurile interne ale Filialei, precum și relațiile acestora cu terții și le poate acorda împuterniciri de reprezentare în numele Filialei.

**(2)** Președintele are, în principal, următoarele atribuții:

1. reprezintă, personal sau prin delegat, interesele Filialei în relațiile cu persoane fizice sau juridice din țară și din străinătate, precum și în justiție; este membru de drept în Consiliul director al Asociației;
2. este beneficiarul real al Filialei, fapt pentru care dă și declarația pe propria răspundere în sensul reglementărilor din domeniul prevenirii și combaterii spălării banilor și finanțării terorismului;
3. urmărește și asigură aducerea la îndeplinire a prevederilor Statutului Asociației, a prezentului statut, a hotărârilor și a măsurilor adoptate de Adunarea generală a Asociației/Filialei, precum și a deciziilor și a măsurilor adoptate de Consiliul director al Asociației/Filialei;
4. în calitate de membru al Consiliului director al Asociației, prezintă în Adunarea generală a acesteia informare cu privire la activitatea Filialei;
5. convoacă ședințele Adunării generale și ale Consiliului director, propune ordinea de zi, asigură condițiile necesare bunei desfășurări a ședințelor și conduce lucrările acestora;
6. semnează orice documente adoptate de Adunarea generală și de Consiliul director, precum și pe cele emise personal;
7. stabilește, prin consultări cu ceilalți membri ai Consiliului director, atribuțiile celorlalte funcții precizate la art. 26 alin. (4);
8. inițiază împreună cu ceilalți membri ai Consiliului director acțiuni de mobilizare a tuturor primarilor comunelor din județ, pentru aderarea acestora la Asociație;
9. exercită controlul și îndrumarea activității membrilor Consiliului director, precum și a oricăror forme organizatorice ale Filialei;
10. numește și eliberează din funcție personalul din aparatul tehnic al Filialei, în condițiile legii; stabilește atribuțiile și drepturile de natură salarială ale acestor persoane, precum și, exercită orice drepturi ale angajatorului prevăzute în Codul muncii, în Statutul Asociației și aplică sancțiunile prevăzute de lege;
11. administrează patrimoniul Filialei, în condițiile legii; atribuția de administrare a patrimoniului poate fi delegată președintelui executiv;
12. asigură, în termen de 15 zile de la data încetării mandatului său, împreună cu cenzorul predarea gestiunii patrimoniului, a arhivei și transmiterea informațiilor necesare bunei funcționări, în continuare, a Filialei către noul președinte; predarea-primirea se face pe baza unui protocol de predare-primire, la care se anexează listele de inventariere;
13. asigură păstrarea sigiliului Filialei și încuviințează utilizarea acestuia de către alte persoane;
14. exercită orice alte atribuții prevăzute de Statutul Asociației, de prezentul statut, stabilite de Adunarea generală ori încredințate de Consiliul director.

**(3)** În cazul în care la nivelul Filialei, pe durata mandatului se impune modificarea numărului membrilor și a structurii Consiliului director, la solicitarea motivată a președintelui filialei județene respective sau a minim unei treimi dintre membrii Consiliului director, președintele ACoR poate emite dispoziții privind stabilirea de măsuri care să corespundă solicitărilor efectuate.

**(4)** În cazul în care la nivelul Filialei nu se materializează obligațiile de natură statutară de către Consiliul director ori de către președintele Filialei, se aplică în mod corespunzător prevederile alin. (3), numai după încuviințarea Consiliului director al ACoR.

**(5)** Cazurile care intră sub incidența prevederilor alin. (4), se stabilesc prin decizie a Consiliului director al ACoR, în condițiile art. 34 alin. (3) din Statutul Asociației.

**Art. 36. – (1)** Președintele Filialei are obligația transmiterii, în format electronic, la adresa contact@acor.ro, a documentelor prevăzute la art. 32 alin. (1) din Statutul Asociației.

**(2)** Prin grija președintelui executiv al ACoR se instituie Registrul hotărârilor Adunării generale a Filialei, Registrul deciziilor Consiliului director al Filialei, precum și Registrul dispozițiilor președintelui Filialei, **ca părți integrante ale Monitorului Oficial al ACoR** **și ale Monitorului oficial al filialei județene ... a ACoR.**

**(3)** Hotărârea/decizia/dispoziția de la nivelul Filialei neînscrisă în registrele menționate la alin. (2) **și nepublicată în Monitorul oficial al filialei județene .... a ACoR**, precum și cea adoptată/emisă cu încălcarea Statutului Asociației sau a prezentului statut poate fi suspendată prin dispoziția președintelui ACoR. În acest caz, președintele convoacă în regim de urgență Comitetul operativ care se pronunță cu privire la menținerea sau la anularea hotărârii/deciziei/dispoziției suspendate.

**(4)**  În situația nedepunerii documentelor prevăzute la alin. (1), precum și în situația sesizării încălcării prevederilor legale și/sau statutare, președintele ACoR va dispune măsurile prevăzute la art. 32 alin. (4) din Statutul Asociației.

**(5)** Prin grija președintelui Filialei se întocmește o bază de date cu informații ale reprezentanților comunelor membre ale Filialei, care este actualizată periodic și transmisă președintelui, precum și președintelui executiv și directorului executiv ai Asociației.

**(6)** Orice modificare care intervine în conținutul bazei de date trebuie notificată în cinci zile lucrătoare de la apariția ei persoanelor prevăzute la alin. (5).

**(7)** Baza de date trebuie să conțină:

1. denumirea comunei care este membră a Filialei, precum și adresa paginii de internet a comunei respective;
2. numărul hotărârii privind aderarea la Asociație;
3. numărul/numerele de telefon și adresa de poștă electronică ale primăriei;
4. prenumele și numele reprezentantului legal al comunei;
5. numărul/numerele de telefon și adresa de poștă electronică ale reprezentantului legal al comunei.

**(8)** Președintele poate delega unele dintre atribuțiile sale președintelui executiv, oricărui membru al Consiliului director, precum și oricărei persoane din aparatul tehnic.

**(9)** În exercitarea atribuțiilor sale, președintele emite dispoziții.

**Art. 37. – (1)** Președintele filialei județene a ACoR coordonează activitatea la nivelul Filialei a Corpurilor profesionale ale ACoR, prevăzute la art. 7 alin. (1) lit. f) din Statutul Asociației și în acest sens, are următoarele atribuții:

 a) convoacă Adunarea generală a Corpului profesional cu cel puțin zece zile calendaristice înaintea sesiunilor, iar în caz de maximă urgență, convocarea Adunării generale, în sesiune extraordinară, se poate face cu cel puțin trei zile calendaristice înainte; convocarea se face în scris și precizează ordinea de zi, data, ora și locul desfășurării sesiunii; convocare se aduce la cunoștința membrilor Corpului profesional din județ prin grija președintelui Filialei a Corpului profesional;

b) participă și conduce lucrările Adunării generale a Corpului profesional, fără a avea drept de vot;

c) deschide, pe seama filialei județene, un cont distinct la o bancă comercială, cu drept de semnătură pentru președintele filialei județene a Corpului profesional.

**Art. 38. –** Mandatul persoanelor care ocupă oricare dintre funcțiile prevăzute la art. 26 alin. (4), alese în cursul unui mandat, ca urmare a demisiei ori a unei situații care a intervenit și a creat imposibilitatea exercitării funcției deținute, încheie mandatul precedentei persoane care a ocupat acea funcție.

**Art. 39. – (1)** Controlul financiar intern al Filialei este asigurat de un cenzor.

**(2)** În realizarea competenței sale, cenzorul îndeplinește următoarele atribuții principale:

1. verifică modul în care este administrat patrimoniul Filialei;
2. întocmește rapoarte și le prezintă Adunării generale;
3. poate participa la ședințele Consiliului director, fără drept de vot;
4. îndeplinește orice alte atribuții prevăzute de Statutul Asociației, de prezentul statut sau stabilite de Adunarea generală a Asociației/Filialei.

**(3)** Membrii Consiliului director nu pot fi cenzori, după cum cenzorul care are calitatea de contabil autorizat/expert contabil poate să nu fie reprezentant al unei comune membre a ACoR.

**(4)** Regulile generale de organizare și funcționare a cenzorului se aprobă de Adunarea generală. Cenzorul își elaborează Regulamentul intern.

**Art. 40. –** Auditul financiar al Filialei este efectuat de un de un auditor financiar, selectat conform prevederilor legale, care elaborează Raportul anual de audit financiar, prezentat spre analiză Consiliului director și Adunării generale.

**Art. 41. –** Pentru soluționarea problemelor curente ale Filialei, Consiliul director poate decide constituirea unui aparat tehnic, potrivit necesităților și în limitele fondurilor prevăzute în bugetul de venituri și cheltuieli cu această destinație.

**CAPITOLUL VI**

**Categoriile de resurse patrimoniale ale Filialei și destinația bunurilor**

**în cazul dizolvării acesteia**

**Art. 42. – (1)** Patrimoniul Filialei se constituie din aportul material și financiar al membrilor săi, în conformitate cu dispozițiile Statutului Asociației, precum și cu cele ale prezentului statut.

**(2)** Cotizația anuală datorată de comunele și de membrii pentru cooperare care au aderat la Asociație se stabilește în cote-părți care să revină Asociației și respectiv Filialei, calculată potrivit prevederilor Statutului Asociației, precum și ale prezentului statut, coroborate cu cele ale Hotărârii Adunării generale nr. 5/2022 privind stabilirea cotizației anuale datorate de membrii Asociației Comunelor din România, cu modificările și completările ulterioare, după cum urmează:

1. 50% din suma încasată rămâne în contul Asociației și 50% se virează în contul Filialei, în cazul cotizațiilor anuale achitate până la termenele de plată prevăzute la art. 18 alin. (1) lit. e) și alin. (5);
2. 60 % din suma încasată rămâne în contul Asociației și 40% se virează în contul Filialei, în cazul cotizațiilor anuale achitate după expirarea termenelor de plată prevăzute la art. 18 alin. (1) lit. e) și alin. (5).
3. în cazul cotizațiilor neachitate până la sfârșitul anului pentru care se datorează, 100% din suma încasată rămâne în contul Asociației Comunelor din România;

**(3)** Cota adițională stabilită prin hotărâre a Adunării generale a Filialei reprezintă integral venit al acesteia.

**(4)** Virarea cotei-părți cuvenite Filialei se face în prima decadă a fiecărui trimestru pentru trimestrul precedent.

**Art. 43. –** Președintele Filialei împreună cu ceilalți membri ai Consiliului director mobilizează reprezentanții comunelor membre ale Filialei pentru a-și plăti cotizația anuală, la termen, informând despre aceasta Consiliul director al Asociației.

**Art. 44. –** Filiala poate înființa societăți comerciale. Dividendele obținute de Filială din activitățile acestor societăți comerciale, dacă nu se reinvestesc în aceleași societăți comerciale, se folosesc în mod obligatoriu pentru realizarea scopului Filialei.

**Art. 45. –** În cazul dizolvării Filialei, prevederile din Statutul Asociației se aplică în mod corespunzător.

**CAPITOLUL VII**

**Dispoziții finale**

**Art. 46. – (1)** Filiala județeană ... a ACoR se organizează și funcționează potrivit prezentului statut, elaborat în limitele și în condițiile Statutului Asociației, precum și ale hotărârilor Adunării generale și ale deciziilor Consiliului director al ACoR.

**(2)** Prevederile prezentului statut se complinesc cu cele ale Statutului Asociației, adaptate în mod corespunzător situației specifice Filialei și se modifică oricând pe durata existenței sale, ca urmare a evenimentelor legislative intervenite asupra actelor normative care au stat la baza adoptării lui.

**(3)** Prezentul statut se elaborează și se adoptă de Adunarea generală a Filialei, cu respectarea prevederilor Statutului ACoR. În cazul existenței unor dispoziții contrare Statutului ACoR, primează prevederile Statutului ACoR.

\* \* \* \* \*

\* \* \*

\*

**NOTĂ**\*)**:**

Filiala este înființată, organizată și funcționează în temeiul următoarelor documente:

1. statutul autentificat sub nr. ...... din data de … ……………… 20… la Biroul notarului public ..............., cu sediul în comuna/orașul/municipiul ..........., județul ....................;
2. încheierea de admitere nr. .......... din data de … ……………… 20… pronunțată în Dosarul nr. ........... de Judecătoria ………….…. în a cărei circumscripție teritorială are sediul Filiala;
3. este înscrisă în Registrul asociațiilor și fundațiilor aflat la grefa Judecătoriei …………. în a cărei circumscripție teritorială urmează are sediul Filiala, începând cu data de … ……………… 20…;
4. are codul de înregistrare fiscală ………………., potrivit Certificatului de înregistrare fiscală eliberat de Direcția Generală a Finanțelor Publice a Județului ………….. la data de … ……………… 20….

**\*) Se actualizează cu ocazia oricărei modificări la elementele de mai sus.**

FOARTE IMPORTANT: Text actualizat în conformitate cu prevederile Ordonanței Guvernului nr. 26/2000 cu privire la asociații și fundații, cu modificările și completările ulterioare și cele ale Statutului Asociației Comunelor din România, consolidat, înscris în Registrul asociațiilor și fundațiilor, aflat la grefa Judecătoriei Pucioasa, prin Încheierea definitivă din data de 21 februarie 2024.